‘BTSGIF’ร่วงเป็นโอกาสซื้อ
บลจ.บัวหลวง ยัน BTSGIF พื้นฐานไม่เปลี่ยน 1 มิ.ย. ขึ้นค่าโดยสารฉลุย มองราคาร่วงปริ่มจอง โอกาสเข้าลงทุน
4 มิ.ย. 2556

บลจ.บัวหลวง ยัน BTSGIF พื้นฐานไม่เปลี่ยน 1 มิ.ย. ขึ้นค่าโดยสารฉลุย มองราคาร่วงปริ่มจอง โอกาสเข้าลงทุน 
นายสุทธิพงศ์ พัวพันธ์ประเสริฐ รองกรรมการผู้จัดการ บริษัทหลักทรัพย์จัดการกองทุนรวม (บลจ.) บัวหลวง ในฐานะบริหารจัดการกองทุนรวมโครงสร้างพื้นฐานระบบขนส่งมวลชนทางราง บีทีเอสโกรท (BTSGIF) เปิดเผยว่า ราคาหน่วยลงทุนของกองทุน BTSGIF ยังคงปรับตัวลงต่อเนื่องจนเข้าใกล้ราคาเสนอขายนักลงทุนครั้งแรก (ไอพีโอ) ที่ 10.80 บาทต่อหน่วย จึงมองว่าเป็นโอกาสในการลงทุน เนื่องจากปัจจัยพื้นฐานของกองทุนไม่เปลี่ยนแปลง และมั่นใจว่าจะทำได้ตามแผนจ่ายผลตอบแทนจากเงินปันผลให้ผู้ลงทุนประมาณ 5.85% ต่อปี
ทั้งนี้ วันที่ 1 มิ.ย.ที่ผ่านมา บริษัท บีทีเอส กรุ๊ป โฮลดิ้งส์ ได้ปรับอัตราค่าโดยสารในเส้นทางสัมปทาน 23.5 กิโลเมตร จากหมอชิตไปอ่อนนุช และสนามกีฬาแห่งชาติไปสะพานตากสิน ซึ่งเป็นสายที่กองทุนรวมลงทุนอยู่ ทำให้กองทุนจะมีรายได้เพิ่มขึ้น
สำหรับการปรับตัวลงของราคาหน่วยลงทุนในช่วงสัปดาห์ที่ผ่านมาจนถึงวันที่ 3 มิ.ย. 2556 เป็นไปในทิศทางเดียวกับตลาดหุ้นที่ปรับตัวลงอย่างหนัก นักลงทุนต่างชาติเทขายหุ้นไทยออกต่อเนื่อง 
นายสุทธิพงศ์ กล่าวว่า ราคาหน่วยลงทุนที่ปรับตัวลงยังมีประเด็นที่หนังสือพิมพ์ภาษาอังกฤษได้นำเสนอข่าวที่เกี่ยวกับการปรับขึ้นราคาค่าโดยสารของบีทีเอส ทำให้นักลงทุนต่างชาติเข้าใจผิดคิดว่าไม่ได้ปรับขึ้นตามที่คาดการณ์ไว้ โดยสัปดาห์ที่ผ่านมาต่างชาติที่ลงทุนอยู่ในกองทุน BTSGIF ได้สอบถามมายัง บลจ.บัวหลวง และตัวแทนจำหน่ายเกี่ยวกับการขึ้นค่าโดยสาร เพราะหัวข้อข่าวบอกไม่ขึ้น ซึ่งได้ชี้แจงข้อมูลผ่านตลาดหลักทรัพย์ไปเมื่อวันที่ 30 พ.ค.ที่ผ่านมา 
ทั้งนี้ ในเส้นทางส่วนต่อขยายจากสถานีอ่อนนุชไปแบริ่ง และจากสถานีสะพานตากสินไปตลาดพลู ซึ่งเป็นส่วนของกรุงเทพมหานคร อัตราค่าโดยสารจะเป็นไปตามประกาศของกรุงเทพมหานคร 
ขณะที่การปรับค่าโดยสารที่เรียกเก็บและโปรโมชันเที่ยวเดินทางรถไฟฟ้าบีทีเอสตามสัมปทาน 23.5 กิโลเมตร มีผลบังคับใช้ตั้งแต่วันที่ 1 มิ.ย. 2556 สามารถทำได้ตามข้อกำหนดในสัญญาสัมปทาน
นายสุทธิพงศ์ กล่าวว่า นโยบายการจ่ายเงินปันผลของกองทุนทางผู้บริหารพยายามจะจ่ายให้ได้ทุกๆ ไตรมาส เช่นเดียวกับกองทุนรวมอสังหาริมทรัพย์ที่ปกติทั่วไปจะจ่ายเมื่อปิดงวดบัญชี ซึ่งกองทุน BTSGIF เข้าซื้อขายในตลาดหลักทรัพย์ เมื่อวันที่ 19 เม.ย. 2556 และปิดงวดไตรมาส 2 สิ้นเดือน มิ.ย. ซึ่งตามปกติอีก 2 เดือนหลังปิดงวดก็จะจ่ายเงินปันผลได้ 
สำหรับราคา BTSGIF วันที่ 3 มิ.ย. ปรับตัวลงต่ำสุดแตะ 10.90 บาท ก่อนดีดขึ้นปิดที่ 11.10 บาท ลดลง 20 สตางค์ หรือ 1.77% มูลค่าการซื้อขาย 168 ล้านบาท ขณะที่ดัชนีหุ้นรูดลงแรงถึง 22.81 จุด หรือ 1.46%